Els majors de Burjassot també viuen les Falles
2025-07-24

Els actes fallers al setembre celebrats a Burjassot també han arribat fins a les residències de les persones majors. És el cas dels residents de Ballesol que, aquesta mateixa setmana, han viscut les seues particulars jornades falleres, amb intensitat. Amb la companyia de la regidora de Falles de l’Ajuntament de Burjassot, Estefanía Ballesteros, en aquestes falles tan atípiques però al mateix temps tan emotives a l’entorn dels més longeus, s’ha volgut homenatjar a un dels col·lectius que més ha patit durant la pandèmia: les residències i els centres de dia, així com a tots els seus residents, a la professionalitat dels seus treballadors i a la paciència de les famílies.

Així, en aquest any tan especial, el Gremi d’Artistes Fallers ha volgut donar a Ballesol una Falla Infantil de la Diputació de València 2020, entitat que ha volgut mostrar el seu suport al sector sanitari especialitzat en majors amb quinze monuments infantils repartits per diferents localitats de la Comunitat Valenciana. En concret, els residents de Ballesol han gaudit contemplant la cremà d’un monument, obra de Manuel Martínez Reig, artista que no s’ha oblidat de plasmar a tots i totes els que han estat al peu del canó, des del primer moment d’aquesta etapa tan difícil.

Els residents i treballadors del centre situat a Burjassot han gaudit de diferents actes fallers: el dia 14 van gaudir de la plantà i del seu tradicional sopar; el dia 15, van realitzar un concurs de dibuixos, van triar el ninot indultat, van berenar xocolatà i van participar en campionats populars. Finalment, el dijous 16 de setembre concloïen les activitats amb una batucada primer i, per descomptat, amb la cremà de la seua falla, a última hora de la vesprada.